
Szerelem és tudomány kertje: Erasmus Darwin "The Loves of the Plants" című költeménye

Természettudomány és költészet nem állt mindig olyan távol egymástól, mint amennyire manapság különválasztjuk a kettőt. Az angol irodalom „hosszú” tizennyolcadik századában az ipari forradalom és a természettudományos felfedezések nagy hatással voltak a művészetekre. Az úgynevezett „természettudományos költészet” virágzott, ám míg a tizennyolcadik század kezdetén természettudomány és költészet összekapcsolása népszerű irányzatnak számított, addig az évszázad közepe tájától megindultak a törekvések a kettő szétválasztására.

Erasmus Darwin (1731-1802) az természettudományos költészet egyik leghíresebb képviselője volt a századforduló idején. Költő és tudós is volt egyben, aki saját irodalmi céljául azt tűzte ki, hogy a képzeletet a tudomány szolgálatába állítsa. Műveinek fogadtatása ambivalens volt.

A „The Loves of the Plants” című hosszúverset először 1789-ben adták ki. Később egy két költeményből álló kötet második tagja lett – a kötet címe „The Botanic Garden”. A „The Loves of the Plants”, vagyis „a növények szerelme” tulajdonképpen egy hosszú leírás, melyben megszemélyesített növények szerelmi életéről olvashatunk. A költemény Carl Linné növény-taxonómiájának védelmében, és egyben annak ünneplésére készült.

A költemény számos értelmezési lehetőségével komplex természettudományos elméleteket fogalmaz meg, emellett tartalmaz mitológiai elemeket és irodalmi utalásokat is. Szembeszáll bizonyos társadalmi konvenciókkal és ezzel párhuzamosan egészen új fényben láttatja a nőket és a szexualitást. Dolgozatomban megpróbálom feltárni a fent említett dimenziókat, miközben egyetlen főbb kérdésre koncentrálok, miszerint képes-e harmonikusan együttműködni természettudomány és költészet.
Hogy felfedjem a költemény természettudományos és irodalmi aspektusait, dolgozatomban megvizsgálom szervező elvként szolgáló tematikáit: természettudomány és mitológia kapcsolatát, a kert, mint szimbólum lehetséges értelmezéseit, valamint a megszemélyesítés és az analógia szerepét. Foglalkozom továbbá a költemény által felvetett filozófiai kérdéskörökkel is.

Végül, összefoglalásképpen megállapítom, hogy egy igen konkrét tudományos sémát – nevezetesen Linné taxonómiáját – alapul véve Darwin komplex filozófiai állításokat fogalmazott meg, s mindezt a költészet segítségével tette. Erasmus Darwin „The Loves of the Plants” című költeménye különös kombinációja természettudománynak és költészetnek, s egyben megtestesítője is a gondolatnak, mely szerint a kettő képes harmonikusan együttműködni.



